作者:李賀
標題:送秦光祿北征
內容:北虜膠堪折，秋沙亂曉鼙。髯鬍頻犯塞，驕氣似橫霓。灞水樓船渡，營門細柳開。將軍馳白馬，豪彥騁雄材。箭射欃槍落，旗懸日月低。榆稀山易見，甲重馬頻嘶。天遠星光沒，沙平草葉齊。風吹雲路火，雪汙玉關泥。屢斷呼韓頸，曾然董卓臍。太常猶舊寵，光祿是新隮。寶玦麒麟起，銀壺狒狖啼。桃花連馬發，彩絮撲鞍來。呵臂懸金鬥，當唇注玉罍。清蘇和碎蟻，紫膩卷浮杯。虎鞟先蒙馬，魚腸且斷犀。䟃𧽼西旅狗，蹙額北方奚。守帳然香暮，看鷹永夜棲。黃龍就別鏡，青塚念陽臺。周處長橋役，侯調短弄哀。錢塘階鳳羽，正室擘鸞釵。內子攀琪樹，羌兒奏落梅。今朝擎劍去，何日刺蛟回。